
ประกาศองค์การบริหารส่วนตำบลกะหรอ

เรื่อง    การแสดงเจตจำนงสุจริต  เสริมสร้างคุณธรรม และความโปร่งใสในการบริหารราชการ
-------------------------------------------

ตามเจตนารมณ์ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. ๒๕๕๗ พระราชบัญญัติข้อมูลข่าวสารของทางราชการ พ.ศ. ๒๕๔๐  พระราชกฤษฎีกาว่าด้วยหลักเกณฑ์และวิธีบริหารกิจการบ้านเมืองที่ดี พ.ศ. ๒๕๔๖ ยุทธศาสตร์ชาติว่าด้วยการป้องกันและปราบปรามการทุจริตระยะที่ ๓ (พ.ศ.๒๕๖๐ – ๒๕๖๔) และนโยบายของรัฐบาล ข้อที่ ๑๐ การส่งเสริมการบริหารราชการแผ่นดินที่มีธรรมาภิบาลและการป้องกันปราบปรามการทุจริตและประพฤติมิชอบในภาครัฐ กำหนดให้ปลูกฝังค่านิยมคุณธรรม จริยธรรม และจิตสำนึกในการรักษาศักดิ์ศรีความเป็นข้าราชการและความซื่อสัตย์สุจริต ควบคู่กับการบริหารจัดการภาครัฐที่มีประสิทธิภาพเพื่อป้องกันและปราบปรามการทุจริตและประพฤติมิชอบของเจ้าหน้าที่ของรัฐทุกระดับและตอบสนองความต้องการ พร้อมอำนวยความสะดวกแก่ประชาชน เพื่อสร้างความเชื่อมั่นในระบบราชการ 

ในการนี้ ข้าพเจ้า นายมนัสพงค์  สุทธิเดช  นายกองค์การบริหารส่วนตำบลกะหรอ  จึงขอประกาศเจตจำนงว่า จะเป็นแบบอย่างที่ดีในการบริหารราชการด้วยความซื่อสัตย์ สุจริต มีคุณธรรม ความโปร่งใส และพร้อมให้ความร่วมมือในการติดตามตรวจสอบการปฏิบัติงานตามเจตจำนงทั้งต่อเจ้าหน้าที่ภายในหน่วยงานและสาธารณชนนอกหน่วยงาน เพื่อเสริมสร้างคุณธรรม จริยธรรม และความโปร่งใสในการบริหารราชการขององค์การบริหารส่วนตำบลกะหรอ อันจะก่อให้เกิดประโยชน์สูงสุดต่อประชาชนและประเทศชาติ ดังนั้น เพื่อให้บรรลุเจตนารมณ์ของประกาศฉบับนี้ จึงได้กำหนดนโยบาย มาตรการและแผนงานเพื่อให้บุคลากรในหน่วยงานได้ดำเนินการ ตามเอกสารแนบท้ายประกาศนี้

จึงประกาศให้ทราบโดยทั่วกัน
ประกาศ  ณ  วันที่   ๑๗   กุมภาพันธ์  พ.ศ.  ๒๕๖๐




       มนัสพงค์  สุทธิเดช
 (นายมนัสพงค์   สุทธิเดช)
นายกองค์การบริหารส่วนตำบลกะหรอ
รายละเอียดการกำหนดนโยบาย มาตรการและแผนงานเพื่อให้หน่วยงานภาครัฐดำเนินการ
ตามประกาศองค์การบริหารส่วนตำบลกะหรอ
เรื่อง การแสดงเจตจำนงสุจริต เสริมสร้างคุณธรรม และความโปร่งใสในการบริหารราชการ
ลงวันที่  ๑๗  กุมภาพันธ์  พ.ศ. ๒๕๖๐
…………………………………………..

1. นโยบาย
๑.๑ ด้านความโปร่งใส   
๑) การให้และการเปิดเผยข้อมูลต่าง ๆ ของหน่วยงานต้องชัดเจน ถูกต้อง และ
ครบถ้วน รวมถึงให้ประชาชนหรือผู้มีส่วนได้ส่วนเสียสามารถเข้าถึงข้อมูลต่าง ๆ ของหน่วยงานได้โดยสะดวกและรวดเร็ว


๒) การดำเนินการเกี่ยวกับการจัดซื้อจัดจ้าง ต้องดำเนินการและส่งเสริมให้เกิดความโปร่งใสในทุกขั้นตอนตามที่กฎหมายกำหนด


๓)   การเปิดโอกาสให้มีผู้มีส่วนได้ส่วนเสียเข้ามามีส่วนร่วมในการดำเนินงานในขั้นตอนต่าง ๆ ของหน่วยงาน ตั้งแต่การแสดงความคิดเห็น ร่วมวางแผนและจัดทำแผนงาน ร่วมดำเนินการ และร่วมติดตามตรวจสอบการดำเนินงานของหน่วยงาน


๔) การดำเนินการ การจัดการเรื่องร้องเรียนเกี่ยวกับการปฏิบัติหน้าที่ของเจ้าหน้าที่อันไม่โปร่งใสหรือทุจริตต่อหน้าที่ 
๑.๒ ด้านความพร้อมรับผิด  


๑) ผู้บริหารและเจ้าหน้าที่ต้องมีพฤติกรรมและทัศนคติที่แสดงถึงการปฏิบัติงานตามหน้าที่อย่างเต็มใจและเต็มประสิทธิภาพ


๒)  เจ้าหน้าที่ต้องปฏิบัติงานในทุกขั้นตอนให้ถูกต้องตามกฎหมายและระเบียบข้อบังคับต่าง ๆ อย่างครบถ้วนและเคร่งครัด กล้าหาญที่จะรับผิดชอบในผลการปฏิบัติงานของตนเอง


๓)    การกำหนดทิศทางและนโยบายของผู้บริหารที่จะต้องมีเจตจำนงในการบริหารงานอย่างซื่อสัตย์สุจริต และพร้อมรับผิดเมื่อเกิดความผิดพลาด เพื่อสร้างความเชื่อมั่นแก่สังคมว่าการขับเคลื่อนหน่วยงานจะเป็นไปอย่างมีคุณธรรมและธรรมาภิบาล
๑.๓ ด้านความปลอดจากการทุจริตในการปฏิบัติงาน  


๑) การป้องกันไม่ให้เจ้าหน้าที่ใช้ตำแหน่งหน้าที่ในการเอื้อประโยชน์ โดยต้องมีนโยบาย/แนวทาง เพื่อป้องกันไม่ให้เจ้าหน้าที่ใช้ตำแหน่งหน้าที่ในการเอื้อประโยชน์แก่ตนเอง พวกพ้องของตนเอง หรือผู้อื่นผู้ใด


๒) การป้องกันไม่ให้เจ้าหน้าที่เรียกรับเงิน สิ่งของ หรือผลประโยชน์อื่นใดจากผู้มีส่วนได้ส่วนเสีย โดยต้องมีแนวทางป้องกันการปฏิบัติงานของเจ้าหน้าที่ในหน่วยงานที่เป็นพฤติกรรมที่เข้าข่ายการทุจริตต่อหน้าที่ เช่น การเรียกรับเงิน สิ่งของ หรือผลประโยชน์ใด ๆ จากผู้มีส่วนได้ส่วนเสียเพื่อแลกกับการปฏิบัติงานของตนเอง หรือการปฏิบัติ/ละเว้นการปฏิบัติหน้าที่/การใช้ตำแหน่งหน้าที่ของตนเองอย่างไม่เป็นธรรม เพื่อเอื้อประโยชน์แก่ตนเอง พวกพ้องของตนเอง หรือผู้อื่นผู้ใด
-๒-



๓) ผู้บริหารต้องปฏิบัติหน้าที่ที่ไม่เป็นพฤติกรรมที่เข้าข่ายการทุจริตในเชิงนโยบาย ซึ่งมีลักษณะเป็นการทุจริตที่เกิดจากความสัมพันธ์เกื้อหนุนกันระหว่างผู้บริหารกับผู้มีส่วนได้ส่วนเสียที่เป็นหน่วยธุรกิจเอกชน เพื่อเอื้อผลประโยชน์ในสัญญาโครงการหรือสัมปทานของหน่วยงาน แลกเปลี่ยนกับการกำหนดนโยบายหรือการอนุมัติใด ๆ ของผู้บริหาร
๑.๔ ด้านวัฒนธรรมคุณธรรมในองค์กร  


๑) การดำเนินการเพื่อป้องกันผลประโยชน์ทับซ้อนในหน่วยงาน โดยการสร้างให้เจ้าหน้าที่ในหน่วยงานมีความเข้าใจเกี่ยวกับการกระทำที่เป็นผลประโยชน์ทับซ้อนหรือสามารถแยกแยะประโยชน์ส่วนตนและผลประโยชน์ส่วนรวมได้


๒) การสร้างวัฒนธรรมเพื่อให้เกิดวัฒนธรรมที่ไม่ทนต่อการทุจริต จนก่อให้เกิดวัฒนธรรมในการร่วมต่อต้านการทุจริตได้ โดยการปลูกฝัง สั่งสอน หรือถ่ายทอดพฤติกรรมและทัศนคติในการปฏิบัติงานของเจ้าหน้าที่ จนกลายเป็นแนวทางปฏิบัติประจำหรือวัฒนธรรมของหน่วยงาน


๓) การป้องกันและปราบปรามการทุจริตในองค์กร โดยการจัดทำแผนปฏิบัติการป้องกันและปราบปรามการทุจริต การตรวจสอบถ่วงดุลภายในหน่วยงานที่เข้มแข็งและมีประสิทธิภาพ

๑.๕ ด้านคุณธรรมการทำงานในหน่วยงาน  


๑) การกำหนดคู่มือหรือมาตรฐานการปฏิบัติงานตามภารกิจหลักที่ชัดเจนและเป็นไปตามระเบียบขั้นตอน และมีระบบป้องกันและตรวจสอบเพื่อป้องกันการละเว้นการปฏิบัติหน้าที่ โดยการกำหนดให้มีคู่มือหรือมาตรฐานการปฏิบัติงานที่ชัดเจน


๒) คุณธรรมในการบริหารงานบุคคล โดยการบริหารงานทรัพยากรบุคคล เช่น การบรรจุ แต่งตั้ง โยกย้าย พิจารณาความดีความชอบ ต้องเป็นไปด้วยความยุติธรรม มีคุณธรรมในการบริหารบุคคลภายในหน่วยงาน


๓) คุณธรรมในการบริหารงบประมาณ โดยการบริหารงบประมาณ การใช้จ่ายเงินงบประมาณจะต้องเป็นไปอย่างโปร่งใส และคุ้มค่ามากที่สุด


๔) ในการมอบหมายงานที่มีความเป็นธรรม เท่าเทียม และไม่เลือกปฏิบัติ โดยพฤติกรรมของหัวหน้างานต้องแสดงถึงการมีคุณธรรมในการสั่งงานหรือมอบหมายงานให้แก่ผู้ใต้บังคับบัญชา และต้องคำนึงถึงขอบเขตอำนาจหน้าที่ตามกฎหมายของผู้รับมอบหมายงาน มีความเป็นธรรมแก่ผู้รับมอบหมายงานทุกคนอย่างเท่าเทียมกัน


๕) ให้ความสำคัญกับสภาพแวดล้อมที่เอื้ออำนวยและส่งเสริมการปฏิบัติงาน โดยผู้บริหารต้องให้ความสำคัญกับสภาพแวดล้อมที่เอื้ออำนวยและส่งเสริมการปฏิบัติงานของบุคลากรในองค์กร

๑.๖ ด้านคุณธรรมการทำงานในหน่วยงาน  


คือ หน่วยงานต้องมีรูปแบบ วิธีการ การสื่อสาร เพื่อถ่ายทอดเกี่ยวกับนโยบายทั้ง ๕ ด้าน ให้เจ้าหน้าที่ในหน่วยงานรับทราบเพื่อให้เกิดความตระหนักและให้ความสำคัญถึงการปฏิบัติงานที่มีคุณธรรม ความโปร่งใส
-๓-

2. แนวทาง
๒.๑ บริหารงานให้เป็นไปตามแนวนโยบายของรัฐบาล         และปฏิบัติงานตามหลัก
ธรรมาภิบาล ๖  ประการ  คือ
๑)  หลักนิติธรรม : ยึดหลักกฎหมาย ระเบียบ คำสั่งของทางราชการที่ชอบด้วย
กฎหมาย
๒)  หลักคุณธรรม : ยึดมั่นในความถูกต้องดีงาม ประพฤติตนเป็นแบบอย่างที่ดี
๓) หลักความรับผิดชอบ : ตระหนักในหน้าที่ ความรับผิดชอบปฏิบัติงานอย่าง
เต็มกำลัง ความสามารถในตำแหน่งหน้าที่ของแต่ละคน
๔) หลักความคุ้มค่า : ใช้ทรัพยากรอย่างประหยัด และให้เกิดประโยชน์สูงสุด 
และมีความคุ้มค่า คำนึงถึงประโยชน์ที่เกิดกับประชาชนเป็นหลัก
๕) หลักความโปร่งใส : ยึดถือปฏิบัติอย่างเคร่งครัดในการทำงานอย่างโปร่งใส 
เปิดเผยข้อมูลข่าวสารที่เป็นประโยชน์ ตรงไปตรงมา ไม่มีเรื่องผลประโยชน์ทับซ้อน และไม่มีการทุจริตคอร์รัปชั่นเกิดขึ้น และสามารถตรวจสอบผลการดำเนินงานได้
๖) หลักการมีส่วนร่วม : ในการทำงานให้รับฟังข้อมูล ข้อคิดเห็นจากผู้ที่
เกี่ยวข้องทุกฝ่าย รวมทั้งประชาชน
     ๒.๒  บริหารงานและปฏิบัติงาน โดยมุ่งตอบสนองความต้องการของประชาชนด้วยการบริการที่รวดเร็ว ถูกต้อง เสมอภาค โปร่งใสและเป็นธรรม

     ๒.๓ ปลูกฝังค่านิยมและทัศนคติให้บุคลากรในสังกัด มีความรู้ความเข้าใจ ยึดหลักคุณธรรม จริยธรรม นำหลักปรัชญาของเศรษฐกิจพอเพียงมาใช้ในการปฏิบัติงานและการดำเนินชีวิต

     ๒.๔  ทำงานเป็นทีม


     ๒.๕ ดำเนินการจัดซื้อ จัดจ้าง ส่งเสริมการดำเนินการให้เกิดความโปร่งใสในทุกขั้นตอน และเปิดโอกาสให้ภาคเอกชน ภาคประชาสังคม และภาคประชาชนเข้ามามีส่วนร่วมในการตรวจสอบการปฏิบัติงานโดยเปิดเผยข้อมูลข่าวสารในการดำเนินกิจกรรมทุกรูปแบบ

     ๒.๖ ประชาสัมพันธ์ให้ประชาชนแจ้งข้อมูลข่าวสาร เบาะแสการทุจริต ร้องเรียนร้องทุกข์ มายังศูนย์ยุติธรรมชุมชนตำบล

     ๒.๗ กรณีพบการทุจริตจะดำเนินการสอบสวนและลงโทษขั้นสูงกับผู้ที่ทุจริตอย่างจริงจัง

